欲雪与唐肃马贯王廉柯理联句
朱升 (Yuan)
落木号千嶂，重云幕四郊。野寒风未息，江冱水全交。滕六欣催驾，蜚廉怒拂旓。穷阴蟠地轴，急蔌奏仙匏。拟绞天潢练，将搜月杵胶。栋鸱蹲若待，街犬喜争跑。玉蕊期春放，绡梭候夜抛。巧思裁六出，重想压千梢。访戴先寻棹，禽吴巳彀弰。思营梁客赋，言畏党姬嘲。地有遗蝗惧，天无纵鹘嗃。坎深终见满，堆聚定成包。霰渐鸣侵箔，烟多散湿庖。枯肠须沃酒，噤齿不胜殽。火尽僧颅缩，囊空仆喙呶。霸驴袍预袭，蓝马镫频敲。鼎为团茶涤，诗愁冻笔钞。僵眠方自傲，罢猎竟谁教。竹伫翻银凤，松占偃素蛟。晚来应可俟，虚白映书巢。